정조 0년 · 목
疏略曰。伏以日月不居。 先大王因山奄過。攀号莫逮之慟。率土惟均。洪惟我殿下。以不世出之聖。嗣無疆大曆服。卽自數月以來。盛德大業。所以振動焯燿者。不可枚擧。而代聽時睿疏。可以泣鬼神。御極日綸意。足以戢亂賊。凡厥含生之有君臣父子之性者。孰不欽誦痛怛。激秉彝之衷也。夫何天之賊人。別有肺腸。爲梟爲獍。團成根窟。左投右抵。觸處闖發。前者死而後者繼之。暋不知畏。甘與相。隨。豈其識利害審趍避。曾不如禽獸而然哉。是必有其故也。其故何也。有一鳳漢生存故耳。鳳漢之罪欲言之。則慽殿下之心。欲治之。則關殿下之憂。於是乎無人開口。遂成義理。夫人臣有必誅不赦之罪。而君上不得治。廷臣不敢討。如此而其國有倖存者乎。慮及於此。則爲殿下臣子者。徒懼其憂慽我殿下。而不一洞言之乎。臣等請先論鳳漢之當誅。而且卞其不可不誅之故。惟聖明察焉。夫鳳漢之斷案。自有殿下所賜承旨臣鄭履煥疏批。此其最彰明較著。而眞春秋傳所謂人臣無將而必誅者也。自是厥後。雖平日趨附衛護於鳳漢者。不敢不曰逆。此其罪已萬戮而有餘矣。及夫凶賊接跡。情節畢具。則鳳漢之始所替脅於殿下在儲之時者。今得顯行其手勢矣。蓋鳳漢旣已無奈乎殿下之明聖。而肆發凶言於咫尺之前。則渠亦自知其危。而出死中求生之計。有弟獜漢。則結賊謙而力沮代聽。有子樂任則募妖雲而陰圖翻覆。賴天之靈。與 先王之盛德。皆不得售。而大明中天。魑魅莫遁。然且餘熖孔烈。流波彌漫。德師一和。交煽迭發。至於應元之疏出。而詬天罵日。指質戊乙。則宛是鳳漢當日面喝殿下之餘習也。苟如聖批之恕鳳漢以慮患。則應元之言。亦可以慮患而恕之乎。況應元攙入。鳳漢血誠營救。惟恐其或失憑依者。其意將欲何爲耶。以此而言則獜漢厚謙。不過是承述於鳳漢。而德師應元之爲鳳漢所唱起也。章章然益明。而且獜漢之地位權力。皆本於鳳漢。而鳳漢平生。招納一種群不逞之徒。今果得收其用者耶。殿下其以鳳漢之徒黨。略得剪除。而謂可無患。則臣等敢以謂鳳漢一縷未絕之前。君臣上下未可燕食而安眠也。今或諉之以徒黨之已除。而竟使一鳳漢自在。及乎事機稍定。人心狃安之後。鳳漢起而嘯聚。則如今日諸賊之腸肚相連者。將見風驅雲集。過此以往。臣等誠不敢言。而殿下得誨之乎。倘殿下少加思焉。必不以臣等之言爲過慮也。夏書云。殲厥巨魁。䝱從罔治。夫安有只治䝱從而不殲巨魁者乎。春秋之法。亂臣賊子。先治黨與。亦豈謂只治黨與而不治亂逆者耶。且臣等竊伏覩綸音頒下者。殿下之所經歷。危險艱棘。凡在見聞。莫不骨顫心痛。而就考其中。則千奇百怪。無非自鳳漢出來者。不有鳳漢。則何從而有獜漢。以下諸賊。又孰爲而爲此凶謀急計耶。蓋鳳漢之於國家。勢不兩立久矣。鳳漢安則國家不安。國家安則鳳漢不安。觀今時義。寧使國家不安。而不敢使鳳漢不安。是則鳳漢之威勢。抗殿下有餘。而殿下不免以千乘畏一夫矣。不亦舛乎本之義理。旣如彼。參之事勢又如此。國人誦之。殿不燭之。而猶不敢誰何者。卽聖敎之所執而爲說者。一則曰。周禮之八議也。二則曰。與簿昭有間也。臣等請爲殿下歷辨之。按周禮經文。本主麗邦法附刑罰。而有八議之辟。其曰麗法附罰者。固見其如孔明所謂作奸犯科。今之律文所謂雜犯死罪。非惡逆所得與也。不爾。則周禮作於周云。而周公何爲誅管蔡耶。且其不文。有議賢之辟。賢則必不作逆。作逆則可復以賢議耶。於此亦可見八議之不得通於討逆也。至若薄昭事。綱目載程子說甚備。程子此說。適在薄昭耳。若其義理。則雖在薄昭之父。豈容有異哉。凡此事理。斷無可疑。惟聖學高明。豈或有遺照於此。而特以聖孝之靡不用極。而推之稍過。以廣其不忍之意耶。然義理。天下之公也。況於 宗廟社稷之重。而可容私恩於其間哉。臣等死罪竊以爲周公當日之心。恐不如此。在殿下之道。只得含悲垂涕。爲宗社誅一罪人然後。凡所以慰安惠慶宮者。務盡其道而已。豈有以殿下私親之故。而屈祖宗萬世之法。赦祖宗萬世之逆。坐見祖宗萬世之基業。日就危亡而莫之恤也哉。鳳漢之罪惡。爲鄭履煥宋煥億等所論者。亦非不足。而其後凶逆繼作。綸音昭布。卒之有翔雲之招。應元之疏。則鳳漢凶肚逆節。箇箇現出。如印一极。而其事機之危急。則百倍於前矣。於其前也。猶若彼其疾聲亟討。況過其前百倍者乎。抑臣等於此。別有憤慨痛惋者。 祖宗以來四百年培養人物爲如何。而堂堂朝廷。無一人拚得身命。與鳳漢俱死者。而忍共戴此一天也。幸而有儒賢之疏。特擧巨魁爲說。而側聽幾日。亦無能踵而發之者。是不幾於三綱淪而九法斁哉。在鳳漢則其凶謀逆策。乃成家計。授弟而弟伏刑章。傳子而子出賊招。其計窮矣。而尙此頂天履地。靦然動息。不思所以自處。以紓殿不之憂。以贖其罪之萬一者何也。此其睥睨蓄伺。必欲一逞志於殿下者。不啻如觀火矣。茍非然者。凡鳳漢之遭罹窮極。逼拶到頭豈不殆有甚於薄昭之見弔於公卿哉。此又大可怖者也。臣等久沐菁莪之化。徒費薤鹽之養。猶得粗聞聖賢之餘敎。知亂臣賊子人得以誅之之義。庶幾效事君之微忱矣。而仍念君師一體。倫紀相關。今應元袒賊䝱君之章。果然迤及於誣辱宗師矣。其所擧麗史提綱別錄一款。眞是不滿一哂。渠旣稍能識字。則此等文理。宜無不曉。而猶且言之者。故若不知。而聊爲此街巷惡口。爲明徽報仇耳。誠不足辨。而恐或爲一分誑惑。則臣等請擧麗綱別錄與朱子語䫋本文而略暴焉。謹按麗綱別錄。載朱子曰。高麗歷五十餘主。今此方爲權臣所簒而易姓。又曰。高麗得四十主。今已易姓姓王。而仍附以先正臣金長生之論。以爲是傳聞或記錄之誤。又按別錄所引朱子語凡四條。而三條則皆隨其年類而附之。惟此一條。則以其無年類可附故。旣不得係之於麗史之首。又不得係之於麗史之中。而不得不於一書終盡之後而載之。所以在高麗亡之下也。此其義例。以渠疏觀之。亦有隱不得者。而我國代麗之遠在朱子後幾二百年者。渠疏亦旣言之。則朱子之語。本不關於我國。而其錄於此。無一毫可嫌者。童子亦知之。而其一條所稱姓王者。旣竝錄於此。則尤爲不干無嫌之一大明案故。渠乃匿而沒之。其亦欲巧而反拙也。原夫先正之一生所擔荷。惟春秋之義與朱子耳。故於朱子言語。見其有及於東國者。則不勝榮耀欣慕。爲此麗綱別錄之擧。其大義苦心。有足以感泣千秋之志士。而彼凶逆輩。乃於常情所不到之表。摘出不干事不成說之語。要售其憯毒之謀。噫嘻何其忍也。是尙可與分辨枉直。以污君子之筆舌哉。抑先正之有絕世遭逢於 孝廟而被貶薄 孝廟之罪。倡論尊揚於 太祖。而受捏誣 太祖之辱。傳神護法。百年不爽。而先正之爲身命。何其愈遠而愈奇也。良可悲也。臣等治疏將進之際。始得見刑曹判書李溎疏本。其沐浴之誠。可謂勤矣。而第於鳳漢之勘律。則萬萬失宜。其若是者。固出於不得已之下策。然而亦安有罪惡如鳳漢者。擧似於此等處置。猶使之禍機伏於茫昧。國勢幾於危凛者哉。惟此一鳳漢。其不可一日假息於覆載之間。釀成 宗社無窮之憂。以慽我 列聖在上之靈也明矣。今日臣子道理。惟當沫血嚴懲之不暇。而豈以鳳漢之窮凶機變。其肯錮置郊坰。以畢其生乎。重臣之聲罪若彼。而勘律如此。則亦足爲上惑天聽。下眩群心之機矣。嗚呼鳳漢之當律。唯在其罪之輕重矣。姑以重臣之臚列者言。其不可一刻容貸者。而反欲傅之生議者。果何意也。從古此箇議論。仍成別般義理。以基家國之禍。則以重臣前後討逆之勤。豈有他心。而顧今朝野之士氣。委靡銷鑠於鳳漢勢熖之薰灼者。厥惟久矣。今鳳漢之逆節。綻露無餘。而猶其從前染習。不能躍脫。甘心於宛轉回互。拖泥帶水之議者。搯搯然矣。從此以後。或有爲鳳漢地者。借重臣說。以緩今日嚴討之義。以啓邦家方來之禍。則重臣之論。安得辭其罪哉。臣竊危之。批以。所陳予不欲聞。凶逆之誣先正。尙何忍言哉。爾等退修學業。仍諭曰。予當言於今日廷臣矣。不肖孤露。依以爲命者。卽我 慈宮。而 慈宮近日。水剌不進。寢睡不安者。凡今幾日。雖欲仰慰。予亦無語。奉朝賀擧兵犯闕乎。暗室謀逆乎。予之前後辭敎。皆出於扶公議寓私恩。斟酌於天理人情者。而必曰置法者。抑何意義。非徒不識予意。誠不識道理。萬古天下。寧有以國王外祖。輕加死罪之理乎。大小諸臣知悉。